CELEX: 62020CN0103
Language: da
Date: 2020-02-27 00:00:00
Title: Sag C-103/20: Anmodning om præjudiciel afgørelse indgivet af Tribunal Arbitral Tributário (Centro de Arbitragem Administrativa — CAAD) (Portugal) den 27. februar 2020 — RC mod Autoridade Tributária e Aduaneira

8.6.2020   
            
            
               DA
            
            
               Den Europæiske Unions Tidende
            
            
               C 191/9
            
         
      Anmodning om præjudiciel afgørelse indgivet af Tribunal Arbitral Tributário (Centro de Arbitragem Administrativa — CAAD) (Portugal) den 27. februar 2020 — RC mod Autoridade Tributária e Aduaneira
      (Sag C-103/20)
      (2020/C 191/13)
      Processprog: portugisisk
      
         Den forelæggende ret
      
      Tribunal Arbitral Tributário (Centro de Arbitragem Administrativa — CAAD)
      
         Parter i hovedsagen
      
      
         Sagsøger: RC
      
         Sagsøgt: Autoridade Tributária e Aduaneira
      
         Præjudicielle spørgsmål
      
      
                  1)
               
               
                  Er artikel 12 EF, 18 EF, 39 EF, 43 EF og 56 EF til hinder for en medlemsstats lovgivning, som den i hovedsagen omhandlede, hvorefter avancer ved overdragelse af en fast ejendom beliggende i en medlemsstat automatisk undergives en forskellig skattemæssig behandling, når overdragelsen foretages af en person, der er hjemmehørende i en anden medlemsstat, end den, der for samme transaktionstype anvendes på avancer, som realiseres af en person, der er hjemmehørende i den stat, hvori den faste ejendom er beliggende, men som omfatter muligheden for, at en ikke-hjemmehørende skattepligtig person kan vælge at blive beskattet på samme måde som en hjemmehørende skattepligtig person?
               
            
                  2)
               
               
                  Navnlig, er de nævnte EU-retlige bestemmelser til hinder for en sameksistens af:
                  
                              i)
                           
                           
                              en regel, hvorefter en speciel skattesats på 28 % finder anvendelse på ejendomsavancer, som realiseres af ikke-hjemmehørende personer,
                           
                        
                              ii)
                           
                           
                              en regel, hvorefter det samlede nettobeløb vedrørende avancer, som realiseres i løbet af året, med hensyn til overdragelser foretaget af en hjemmehørende person, kun medregnes med 50 % af værdien,
                           
                        
                              iii)
                           
                           
                              og en regel, hvorefter personer, som er hjemmehørende i en anden EU-medlemsstat kan vælge beskatning i henhold til de generelle skattesatser, som finder anvendelse for hjemmehørende personer (i stedet for den specielle skattesats, som finder anvendelse for ikke-hjemmehørende personer) på betingelse af, at al indkomst lægges sammen, herunder indkomst, som er oppebåret i og uden for den nævnte medlemsstat på samme vilkår, som gælder for hjemmehørende personer?
                           
                        
            
                  3)
               
               
                  Det vil sige, er EU-rettens bestemmelser til hinder for, at en ikke-hjemmehørende person skal vælge mellem
                  
                              i)
                           
                           
                              beskatning med en sats på 100 % i henhold til den specielle skattesats eller
                           
                        
                              ii)
                           
                           
                              beskatning med en sats på 50 % i lighed med hjemmehørende personer i henhold til de skattesatser, som finder anvendelse for hjemmehørende personer på betingelse af, at al indkomst medregnes på de samme vilkår, som gælder for hjemmehørende personer?